Sâmbătă, 30 martie 2024, pompierii bucureșteni au fost chemați să intervină la un incendiu izbucnit în Centrul Vechi al Capitalei, după ce s-a constatat că din acoperișul unui imobil iese fum.
Pompierii Inspectoratului pentru Situaţii de Urgenţă Bucureşti-Ilfov au intervenit cu cinci echipaje pe strada Şelari, unde din acoperişul unei case ieșea fum. Clădirea avea regim de înălţime P+1+pod, podul fiind comun pentru tot ansamblul de clădire.
"Se realizează accesul în clădire pentru căutarea şi evacuarea persoanelor, respectiv pentru identificarea focarului", au transmis aseară reprezentanții ISU Bucureşti-Ilfov.
La faţa locului au intervenit cinci autospeciale de stingere, un echipaj SMURD, unul de descarcerare, o autoscară. Accesul autospecialelor ISU la clădirea care are parter, etaj şi pod s-a realizat cu dificultate din Splaiul Independenței prin strada Şelari.
În interiorul podului erau depozitate materiale din lemn, mase plastice. Locatarii s-au speriat și s-au autoevacuat. Forțele de ordine le-au cerut clienților teraselor din jur să părăsească zona.